b'\n_START_ARTICLE_\nBerlinita\n_START_SECTION_\nCaracter\xc3\xadstiques\n_START_PARAGRAPH_\nLa berlinita \xc3\xa9s un fosfat anhidre d\'alumini. \xc3\x89s l\'an\xc3\xa0leg del quars, amb alumini i f\xc3\xb2sfor en lloc de silici, pel que tenen tots dos minerals la mateixa estructura cristal\xc2\xb7lina. Presenta la mateixa inversi\xc3\xb3 t\xc3\xa8rmica que el quars, per\xc3\xb2 a menys temperatura. A m\xc3\xa9s dels elements de la seva f\xc3\xb3rmula (AlPO\xe2\x82\x84), sol portar com a impureses: ferro i silici._NEWLINE_Segons la classificaci\xc3\xb3 de Nickel-Strunz, la berlinita pertany a "08.AA - Fosfats, etc. sense anions addicionals, sense H\xe2\x82\x82O, amb cations petits (alguns tamb\xc3\xa9 amb grans)" juntament amb els seg\xc3\xbcents minerals: alarsita, rodolicoita, beryllonita, hurlbutita, litiofosfat, nalipoita i olympita.\n_START_SECTION_\nFormaci\xc3\xb3 i jaciments\n_START_PARAGRAPH_\nEs forma com un mineral molt rar per alteraci\xc3\xb3 hidrotermal o metasomatisme mineral. Sol trobar associada a altres minerals com: augelita, atacolita, cianita, pirofil\xc2\xb7lita, scorzalita, lazulita, gatumba\xc3\xafta, buranga\xc3\xafta, ambligonita, fosfosiderita, purpurita, apatita, moscovita, quars, hematita, alunita, aragonita, crandallita, francoanellita, guix, huntita, hidromagnesita, leucofosfita, nesquehonita, nitre o nitrocalcita._NEWLINE_A m\xc3\xa9s del lloc on va ser descoberta, la berlinita tamb\xc3\xa9 ha estat trobada a Alemanya, Austr\xc3\xa0lia, el Brasil, els Estats Units, Indon\xc3\xa8sia, It\xc3\xa0lia, Madagascar, Portugal, la Rep\xc3\xbablica Txeca, Romania, Ruanda, Su\xc3\xa8cia i Su\xc3\xafssa. A Catalunya se n\'ha trobat al cap de Creus, a Cadaqu\xc3\xa9s (Alt Empord\xc3\xa0, Girona).'